EU:n toimielimet ja Irlanti ovat tehneet yhteistyötä asetuksen panemiseksi täytäntöön, sillä ne ovat yhdessä vastuussa tämän tavoitteen saavuttamisesta. Molemmat osapuolet ovat tehneet tärkeää työtä yhdessä ja erikseen ja toteuttaneet ennennäkemättömiä toimenpiteitä. EU:n toimielimet ovat suhtautuneet alusta alkaen myönteisesti aloitteisiin, joita Irlanti on hyväksynyt iirin kieltä koskevan 20-vuotisen strategiansa 2010–2030 puitteissa iirin kielen käytön ja taidon lisäämiseksi. EU:n toimielimet ovat osallistuneet Irlannin kanssa näihin ponnisteluihin ja toteuttaneet innovatiivisia toimia iirin kielen kapasiteetin kasvattamiseksi ja iirinkielisten asiakirjojen ja kieliresurssien saatavuuden parantamiseksi, mikä on rikastuttanut koko iirin kielen ekosysteemiä.

Vuonna 2005 Irlanti pyysi, että iirin kielestä tulisi yksi Euroopan unionin (EU) virallisista kielistä ja työkielistä. Neuvosto myönsi iirille tämän aseman 1. tammikuuta 2007 asetuksella (EY) N:o 920/2005 . Siihen sisältyi väliaikainen poikkeus asetuksesta N:o 1. Poikkeus on voimassa viisi vuotta, ja sen mukaan velvollisuus laatia ja julkaista säädökset iirin kielellä koskee ainoastaan Euroopan parlamentin ja neuvoston yhdessä hyväksymiä asetuksia. Vuonna 2010 tehdyn tarkastelun jälkeen poikkeuksen voimassaoloa jatkettiin viidellä vuodella 31. joulukuuta 2016 asti. Osana iirin kielen käytön ja taidon edistämispolitiikkaansa Irlannin hallitus pyysi vuonna 2015 neuvostoa rajoittamaan poikkeuksen soveltamisalaa vaiheittain, jotta siitä voitaisiin luopua viimeistään 1. tammikuuta 2022. Näin ollen neuvosto antoi joulukuussa 2015 asetuksen (EU, Euratom) 2015/2264 , jäljempänä ’asetus’. Tällä tavalla syntyi EU:n toimielimille ennennäkemätön tilanne, jossa ne pyrkivät sui generis ‑luonteisesti luomaan uuden kielijärjestelyn nykyisen jäsenvaltion kanssa.

Vaikka poikkeuksessa ei viitata tulkkaukseen, myös tämän kielipalvelun tarpeet on otettava huomioon, sillä tulkit ovat usein osa samaa potentiaalisten rekrytoitavien kääntäjien reserviä monien EU:n toimielinten osalta. EU:n toimielimet ovat kyenneet tähän mennessä vastaamaan iirin kielelle tulkkauksen kysyntään. Neljää EU:n toimielintä palvelevalla Euroopan komission tulkkauksen pääosastolla on kaksi vakituiseen ja neljä väliaikaiseen henkilöstöön kuuluvaa tulkkia. Se aikoo pyytää järjestämään sisäisen kilpailun iirin kielen tulkeille. Tulkkauksen pääosastolle esitettyjen tulkkauspyyntöjen määrä iirin kielestä muille kielille (”passiivinen iirin kielen taito”) kasvoi yhdestä vuonna 2016 kahdeksaan vuonna 2020. Tulkkauksen pääosastoa on pyydetty vuodesta 2016 alkaen kerran vuonna 2019 järjestämään tulkkaus iirin kielelle (”aktiivinen iirin kielen taito”). Komissio on auttanut perustamaan konferenssitulkkauksen maisterikurssin Galwayssa sijaitsevaan National University of Ireland ‑yliopistoon ja tukee sitä myös jatkossa. Euroopan parlamentissa (samoin kuin Irlannin parlamentissa) tulkkausta tarjotaan iirin kielestä, mutta ei iirin kielelle, ainoastaan täysistunnoissa (mukaan lukien yöistunto) ja muissa kokouksissa ennakkoilmoituksen perusteella.

Näillä toimenpiteillä on parannettu EU:n toimielinten omaa kapasiteettia tarjota palveluja iirin kielellä. Väliaikaisen iirinkielisen henkilöstön osuus verrattuna vakinaiseen henkilöstöön on kuitenkin suuri: kaikki EU:n toimielimet huomioiden 56 prosenttia (ja esimerkiksi komission käännöspalvelussa 60 prosenttia ja Euroopan unionin tuomioistuimessa 100 prosenttia). EU:n toimielimet toteuttavatkin toimenpiteitä, joilla pyritään lisäämään vakituisten kääntäjien ja juristilingvistien osuutta. Euroopan parlamentin sisäinen kilpailu vakituisen henkilöstön palkkaamiseksi saatiin päätökseen vuonna 2021; Euroopan unionin tuomioistuin käynnisti tällaisen kilpailun vuonna 2020, ja neuvosto aikoo järjestää oman kilpailunsa vuonna 2021.

Samaan aikaan EU:n toimielimet toteuttivat erityistoimenpiteitä ja investoivat voimakkaasti väliaikaisen henkilöstön rekrytointiin ja koulutukseen kapasiteettinsa lisäämiseksi. Ne ovat käynnistäneet vuoden 2016 jälkeen 42 valintakilpailua väliaikaiselle henkilöstölle. Paikallisen lingvistireservin etujen huomioimiseksi komission helmikuussa 2020 järjestämään kääntäjinä työskentelevien väliaikaisten toimihenkilöiden EPSO-valintamenettelyyn sisältyi mahdollisuus tulla rekrytoiduksi Irlannissa (Grange, County Meath). Tässä valintamenettelyssä rekrytoitiin noin 50 kääntäjää, ja komission on määrä rekrytoida vielä noin 20 kääntäjää vuoden 2021 toisella puoliskolla. Muut EU:n toimielimet aikovat rekrytoida vielä 40 uutta työntekijää meneillään olevien EPSO-kilpailujen ja muiden väliaikaisten valintamenettelyjen avulla. Kaiken kaikkiaan toimielimet aikovat palkata noin 60 uutta työntekijää vuoden 2021 loppuun mennessä. Tämän jälkeen iirin kielen tiimien henkilöstömäärä on verrattavissa useimpien muiden virallisten kielten henkilöstömäärään.

Asetuksen täytäntöönpanovalmiuteen liittyvä olennainen tekijä on iirinkielisen henkilöstön riittävä määrä suhteessa muiden virallisten kielten henkilöstöön. EU:n toimielimet ja Irlanti määrittelivät vuonna 2015 suurimmaksi haasteeksi iirin kielen asiantuntijoiden pienen reservin. Kaikkien EU:n toimielinten rekrytointitarpeet arvioitiin vuoden 2014 henkilöstömäärien perusteella . Vuodesta 2015 lähtien kaikkien käännöstiimien henkilöstöä on kuitenkin vähennetty. Tämä edellyttää resurssien uudelleenarviointia ja mukautusten tekemistä oman henkilöstön, ulkoistamisen ja kieliteknologiaresurssien yhdistelmään. Vaikka rekrytoinnin vauhti hidastui useimmissa toimielimissä vuonna 2020 covid-19-pandemian vuoksi, iirinkielisen oman henkilöstön määrä kasvoi 58 henkilöstä vuonna 2016 yhteensä 138 henkilöön huhtikuussa 2021 (ks. taulukko 1).

Tässä yhteydessä on syytä panna merkille, että kansainväliset sopimukset on määrä julkaista iirin kielellä 1. tammikuuta 2022 alkaen. Koska tällaiset asiakirjat ovat huomattavan pitkiä, toimielinten työmäärä tulee kasvamaan merkittävästi. Tämä koskee sekä kansainvälisiä sopimuksia koskevia uusia ehdotuksia että sellaisia sopimuksia, joiden osalta komissio on esittänyt tai esittää vuoden 2021 aikana ehdotuksen neuvoston päätökseksi sopimuksen allekirjoittamisesta ja tekemisestä.

Euroopan unionin julkaisutoimisto tarvitsee iirin kieltä osaavia hallintoavustajia huolehtimaan kielellisestä tarkastamisesta ja oikoluvusta. Sillä on tällä hetkellä kaksi iirinkielistä väliaikaista toimihenkilöä, ja se pyrkii lisäämään iirin kielen kapasiteettia vähitellen vastaavalle tasolle kuin se on useimmissa muissa kielissä.

Taulukko 1: iirinkielisen henkilöstön määrä EU:n toimielimissä vuosina 2016–2021

2016 2017 2018 2019 2020 2021 huhtikuu Ennuste vuoden 2021 lopussa Henkilöstö 58 80 101 123 138 138 +/- 200 Väliaikaisen henkilöstön osuus 57 % 45 % 56 % 53 % 60 % 56 % [Ei sovelleta]

Tietoisuuden lisääminen

EU:n toimielimet ja Irlanti ovat edistäneet vuodesta 2016 lähtien iirinkielisten lingvistien uramahdollisuuksia EU:n toimielimissä muun muassa järjestämällä viisi vuotuista iirin kielen kääntämistä ja tulkkausta käsitellyttä konferenssia ja juristilingvistien uramahdollisuuksia mainostavia konferensseja. Jotta komissio ja Irlanti tavoittaisivat paremmin nuoremmat iirin puhujat, ne ovat järjestäneet vuosittain nuorten kääntäjien kilpailun iirin kieltä puhuville ylemmän perusasteen ja keskiasteen oppilaille vuodesta 2017 lähtien. Irlanti on sponsoroinut kilpailussa myönnettäviä palkintoja. Kilpailuun osallistuvien koulujen määrä on kasvanut 26 koulusta vuonna 2017 yhteensä 34 kouluun vuonna 2020. Irlanti on rahoittanut vuodesta 2017 lähtien kiertuetta, jonka avulla mainostetaan iirinkielisiä työmahdollisuuksia ja erityisesti uramahdollisuuksia EU:ssa. Lisäksi kehitteillä on uusi EU:n Irlantia koskeva työpaikkastrategia, jolla edistetään uramahdollisuuksia EU:ssa ja lisätään EU:n toimielimissä työskentelevän iirinkielisen henkilöstön määrää. Covid-19-pandemian vuoksi monet vuodeksi 2020 suunnitellut tapahtumat, kuten Irlannin ja komission yhdessä vuosittain järjestämä konferenssi, järjestettiin verkossa. Myös Irlanti on tehnyt huomattavan paljon työtä valmistaakseen hakijoita työskentelyyn EU:n toimielinten palveluksessa ja vauhdittaakseen rekrytointia. Se on kehittänyt vuodesta 2007 lähtien useita yliopistotason kursseja, jotka on järjestetty joko kokonaan tai osittain iirin kielellä, erityisesti kehittynyttä iirin kielen taitoa koskevan aloitteen (Advanced Irish Language Skills Initiative) puitteissa.

Yhteenvetona voidaan todeta, että vaikka rekrytoinnin vauhti hidastui useimmissa toimielimissä vuonna 2020 pandemian vuoksi, toimielinten iirin kielen käännöstiimit on perustettu saman rakenteen mukaisesti kuin muiden virallisten kielten käännöstiimit. Rekrytointi jatkuu vuonna 2021. Tarkoituksena on nostaa iirin kielen käännöstiimien henkilöstömäärä samalle tasolle useimpien muiden virallisten kielten käännöstiimien kanssa. Jotta voitaisiin korjata väliaikaisen henkilöstön suhteellisen suuri määrä vakituiseen henkilöstöön verrattuna, EU:n toimielinten painopisteenä on uusien EPSO-kilpailujen ja/tai sisäisten kilpailujen järjestäminen. Niiden avulla rekrytoidaan vakituista henkilöstöä ja varmistetaan toiminnan jatkuvuus sekä kestävä palvelu.

d. Ulkoisten palveluntarjoajien kapasiteetti

Kääntäminen

EU:n toimielimet ulkoistavat vaihtelevia osuuksia iirin kielelle tekemistään käännöksistä, kuten ne tekevät myös muiden kielten osalta. Komissio ulkoistaa eniten käännöstöitä. Sen jälkeen tulevat käännöskeskus ja parlamentti. Euroopan tilintarkastustuomioistuin, Euroopan keskuspankki ja Euroopan investointipankki ulkoistavat kaikki käännöksensä, mutta niiden käännösmäärät ovat merkittävästi pienemmät. Ulkoistettujen käännösten määrä on nelinkertaistunut vuodesta 2016.

Komissio ja Euroopan parlamentti järjestivät raportointikaudella uusia tarjouskilpailuja käännöspalveluista, jotta voitiin lisätä kapasiteettia ja käännöstoimeksiantojen vastaanottoa ja parantaa laatua. Komission viimeisin ulkoistamisjärjestelmä yhden pääsopimuskumppanin kanssa tuli voimaan heinäkuussa 2020. Alustavat tulokset ovat kannustavia, ja komissio on sen jälkeen lisännyt ulkoistettavien töiden määrää. Euroopan parlamentti käynnisti marraskuussa 2018 yhteiset tarjouskilpailut neuvoston, tilintarkastustuomioistuimen, Euroopan talous- ja sosiaalikomitean sekä alueiden komitean kanssa. Euroopan parlamentti aloitti vuoden 2020 alussa työskentelyn ulkoistettuja käännöspalveluja (myös iirin kielelle) koskevien uusien sopimusten puitteissa. Neuvosto aloitti iirin kielen käännösten ulkoistamisen ensimmäistä kertaa vuonna 2020. Komiteat eivät ole ulkoistaneet tähän mennessä lainkaan käännöstöitä. Iirin kielelle tehtyjen ulkoistettujen käännösten laatu on yleisesti ottaen hyvä. Ulkoistamisen alalla voidaan tarvita lisäkapasiteettia, koska EU:n toimielimet odottavat kysynnän kasvavan.

Irlannissa viimeisin akkreditoitujen kääntäjien ja kielentarkastajien tutkintokoe järjestettiin joulukuussa 2020. Siinä hyväksyttiin 10 hakijaa, minkä seurauksena akkreditoitujen kääntäjien kokonaismäärä nousi 211:een ja akkreditoitujen kielentarkastajien kahdeksaan.

Tulkkaus ja oikoluku

Kolmella EU:n tulkkauspalvelulla, komission tulkkauksen pääosastolla, Euroopan parlamentin konferenssilogistiikan ja ‑tulkkauksen pääosastolla ja Euroopan unionin tuomioistuimen tulkkausosastolla on yhteisessä luettelossaan 14 akkreditoitua freelancetulkkia, jotka tulkkaavat iirin kielestä. Heistä vain kuusi on akkreditoitu tulkkaamaan iirin kielelle. Akkreditointikokeissa vuosina 2016, 2017, 2019 ja 2020 yksikään ehdokas ei läpäissyt koetta.

Julkaisutoimisto järjesti maaliskuussa 2020 tarjouskilpailun yleisten julkaisujen oikoluvusta neljäksi vuodeksi. Uusi oikeuskäytäntöä koskeva sopimus sisältää irlantilaisen oikeuskäytännön oikoluvun, joka voitaisiin ulkoistaa kokonaan vuodesta 2023 lähtien. Virallisen lehden C-sarjan oikoluku on ulkoistettu osittain lokakuussa 2020 lähtien oikeudellisia julkaisuja koskevan sopimuksen nojalla. Virallisen lehden L-sarja oikoluetaan omin resurssein.

Tietoisuuden lisääminen

Raportointikauden aikana järjestettiin ulkoisille palveluntarjoajille tiedotustilaisuuksia mahdollisuuksista työskennellä toimielinten kanssa. Mahdollisimman laajan kohdeyleisön tavoittamiseksi niihin lukeutui sekä verkossa että kasvokkain järjestettäviä tapahtumia. Komission ja Irlannin Dublinissa vuonna 2018 yhdessä järjestämässä konferenssissa keskityttiin nykyisiin ja tuleviin ulkoistamistarpeisiin.

e. Iirin kielen resurssit

Käännöskapasiteettiin sisältyvät myös kieliresurssit, kuten terminologiset tietokannat ja tietokoneavusteisen kääntämisen työvälineet. EU:n toimielimet ja Irlanti jatkoivat iirin kielen IATE-terminologiahanketta , jota toteutetaan nyt 14. vuotta ja jota Irlanti rahoittaa vuoden 2021 loppuun asti. Hankkeessa on kerätty tähän mennessä 70 266 termiä (lisäystä 56 860 termistä vuonna 2015). Vuonna 2016 EU:n toimielimet ovat aloittaneet yhteistyön Irlannin kanssa kootakseen iiriä puhuvien alakohtaisten termiasiantuntijoiden verkoston Irlannissa. Irlanti rahoittaa hanketta vielä vuoden, ja se on sitoutunut kouluttamaan lisää iirin kieltä osaavia asiantuntijoita. Concise English-Irish Dictionary ‑sanakirja, joka on verkossa saatavilla olevan New English-Irish Dictionary ‑sanakirjan painettu versio, julkaistiin joulukuussa 2020. Se oli ensimmäinen merkittävä englanti-iiri-sanakirja vuoden 1959 jälkeen.

Tietokoneavusteisen kääntämisen työvälineet ja konekääntäminen ovat ratkaisevan tärkeitä tehokkuuden varmistamiseksi. Niissä hyödynnetään kaksi- tai monikielisiä kieliaineistoja, jotka usein ovat aikaisempiin käännöksiin perustuvia käännösmuisteja. Toimielinten yhteinen käännösmuistipankki Euramis käsittää nykyisin noin 9 miljoonaa iiristä tai iiriksi käännettyä segmenttiä (vuonna 2015 vastaava luku oli 3,5 miljoonaa).